text: Drabsoffer truede med at afsløre svindel
  14 januar 2011 kl. 18.33
  Fængslet kvinde i sagen om drabet på mand i Skodborg skiftede tøj før og efter tidspunktet for forbrydelsen
  Motivet til drabet på en gårdejer Jørn Brøgger Lund i Skodborg er muligvis, at han havde truet sin eks-kæreste med at afsløre hendes forsikringssvindel.
  
  SMS-beskeder
  Det skriver ekstrabladet.dk fredag efter at have fået aktindsigt i en retskendelse.
  I sms-beskeder truede Jørn Lund eks-kæresten med at gå til politiet og anmelde hende for forsikringssvindel.
  
  Havde beviser
  Angiveligt mente han at have beviser for, at hun selv stod bag branden på kvindens gård ved Kolding for flere år siden.
  Jørn Brøgger Lund blev fundet dræbt på sin gård i Skodborg ved Vejen 4. januar. Det var et familiemedlem, der gjorde den grufulde opdagelse.
  
  Skåret med hobbykniv
  Den 42-årige mand var blevet bagbundet, skåret i halsen med en hobbykniv og desuden slået i hovedet med en stump genstand.
  Efter nogle dages efterforskning anholdt politiet mandens tidligere kæreste, som nu sidder varetægtsfængslet.
  Mistanken mod kvinden skyldes blandt andet, at hun skiftede tøj før og efter tidspunktet for forbrydelsen, oplyser ekstrabladet.dk. 
  Kvindens mobiltelefon var slukket på det formodede gerningstidspunkt, men der var flere telefonsamtaler mellem de to i timerne før forbrydelsen.
  